Hvis du ligger i din seng og drømmer om en hvid jul i Nordjylland, kan du godt sove videre til næste år, for det kommer ikke til at ske i 2016. Ugen op til den 24. december bliver præget af gråvejr, regn og temperaturer over frysepunktet. Det fastslår DMI. Juleaftensdag forventer DMI temperaturer helt op til otte grader. Og selvom aftenen og natten byder på klart vejr,  kommer der ikke mange snemænd ud af det. Til gengæld kan nordjyderne se frem til en række juledage i ustadigt og blæsende vejr. DMI betegner deres juleprognose som ret sikker - men de har selvfølgelig taget fejl før, så du har lov til at drømme videre.

Opsummering:
Ifølge DMI's prognose for juledagene skal der nærmest et mirakel til, hvis der skal ligge sne udenfor, mens vi danser om juletræet den 24. december.